Движение Български Великден (фондация)
Фондация „Движение Български Великден“ е българска политическа организация, юридическо лице, регистрирана през 2004 г. Представя се за продължител на движение, възникнало през 2000 г. сред успели в чужбина българи.

Начало 
Първата годишна среща „Българският Великден“ е организирана от правителството на Обединените демократични сили с министър-председател Иван Костов на Великденските празници през 2000 г. Заявената цел е да бъдат привлечени български професионалисти с опит в най-различни области от цял свят и студенти в чужбина, за да помагат в процеса на присъединяване на страната към Европейския съюз. Участват повече от 600 души. Основател на движението е Георги Костов Стратев. Фондацията е наименувана по книгата Българският Великден или страстите български на Тончо Жечев.

На всичките си традиционни годишни срещи от 2000 г. до днес Българският Великден предлага мнения, идеи и проекти на българските управляващи. Няколко от най-активните участници в срещата през 2001 година изготвят програмен документ за развитие – „Великден за България“ (101 точки), който служи за основа на икономическата предизборна програма на Национално движение Симеон Втори за парламентарните избори през 2001 г.

Великденци във властта 
През 2001 г. Симеон Сакскобургготски съставя правителство, в чийто състав са Милен Велчев и Николай Василев (вторият е активен участник в инициативата, докато първият само е присъствал на великденските срещи). В средите на жълтата партия намират място и други великденци, сред които са Антония Първанова, Любка Качакова и Красимир Катев. НДСВ не поддържа контакт и не обръща внимание на идеите и на поканите за обща работа по общественозначими проекти. Връзката между държавните органи и инициативата се разпада.

От 2002 г. съществува интернет-форум, събиращ най-активните продължители на инициативата. През 2004 година същите хора създават Фондация Движение Български Великден (ДБГВ). Поради неспазване на приетите принципи на движението и злоупотреба с привилегии на собствениците на форума и мълчаливо съгласие от страна на няколко самопровъзгласили се водачи на движението една група активни участници в движението по същото време го напуска.

През 2005 г. е първият годишен форум на инициативата организиран без правителствено участие.

Годините 2002–2004 (преди създаването на фондацията) са предимно време на дискусии и говорене за осъществяване на самостоятелни проекти. През това време, обаче, като реузлтат от доста хаотичната дейност се раждат само няколко декларации като последваща реакция на болезнени обществени въпроси.

Фондация 
След създаването на фондацията, Българският Великден бързо се преориентира към осъществяването на собствени, оригинални инициативи.

Фондацията е създадена с цел пълна прозрачност във финансирането на Българския Великден, както и да могат да бъдат привличани дарения за проекти и инициативи. След създаването на фондацията, Българският Великден става първата организация в историята на България с пълна откритост на своите финанси – актуалирани приходи и разходи , до стотинка, могат да бъдат прочетени от всекиго и по всяко време на интернет-сайта на организацията.

Благодарение на създаването на фондацията, годишните срещи „Българският Великден“ 2005 и 2006 г. се финансират изцяло с дарения на членове на организацията и фирми и се провеждат без никаква правителствена помощ. Така инициативата се преобразува окончателно в напълно самостоятелна неправителствена организация с нестопанска цел в обществена полза.

В резултат през 2005 година излиза първата изцяло самостоятелно замислена и осъществена инициатива – „Проект на активното гражданство за по-добро образование“  – като база данни, където всеки гражданин може да мнение за подобряване на българското начално и средно образование. Критериите за приемане на мненията са строги, за да може да бъдат предлагани само конкретни, реалистични и осъществими идеи. Великденци регулярно изпращат събраните в проекта мнения – в суров и в обобщен вид – на отговорните по въпросите на образование институции в България с настояване за осъществяването им.

По време на традиционната ежегодна среща през 2006 г., Българският Великден обявява своя втори самостоятелен оригинален проект – „Моето Даскало“ . Тази инициатива дава уникалната възможност на учениците от средното образование да оценяват учителите си по няколко показателя. Проектът става изключително популярен без масова рекламна кампания – предимно чрез предаване „от ухо на ухо“. Към началото на септември 2006 г., в проекта са се включили над 17200 ученици, които са дали над 106500 оценки за над 9900 учители от над 405 училища.
Целта на проекта е да разруши парадигмата, че по-добро образование може да се постигне без участие на учениците.

Българският Великден осъществява всички свои проекти и инициативи безвъзмездно, с доброволната помощ и участие на своите членове, съмишленици и приятели.

Външни препратки 
 Официален сайт
 Българският Великден — кой кой е, и какъв е? 
 Всичко за Великден 

Политически организации в България
Фондации в България
Основани в България през 2004 година